《三峡桥》
宋代·孔武仲

庐山到此深，面面皆叠嶂。
安知九江滨，自有三峡壮。
层崖合飞流，深谷呀百丈。
颇闻开辟初，融结固异状。
帝遣六天丁，开凿就空旷。
划为双门关，拔作两城障。
乔林叠帷幄，怪石蹲犀象。
高泉落其间，快若翻瓮盎。
雷动正轰磕，龙吟更凄怆。
萦流十里间，余怒犹奔放。
诗人细评品，价出瀑布上。
山祗苦闷蓄，可探不可望。
我来搜奇古，秋色正明亮。
初观虽震慴，少定亦恬荡。
复值朝日升，光景相荡漾。
如倚明月宫，俯看银河浪。

作者简介：（1041—1097）宋临江新淦人，字常父。孔文仲弟。仁宗嘉祐八年进士。哲宗元祐初，历秘书省正字、集贤校理、国子司业。四年，为著作郎，论科举之弊，诋王安石《三经新义》，请复诗赋取士，又欲罢大义而益以诸经策。拜中书舍人，直学士院。八年，擢给事中，迁礼部侍郎，以宝文阁待制知洪州。坐元祐党夺职，居池州卒。与兄孔文仲、弟孔平仲以文声起江西，时号三孔。有《诗书论语说》、《金华讲义》、《芍药谱》、《内外制》、《杂文》、《宗伯集》(编入《清江三孔集》)。